Semis

::*Para a moeda romana e bizantina de ouro con valor de medio sólido ou medio nomisma, ver **semissis**.*

[miniatura|Deseño dun **semis** cos motivos habituais da primeira época ([Saturno (deus)|Saturno e proa de barco), procedente da obra *Kurzgefasste Anfangsgründe zur alten Numismatik* (Viena, 1787), do numismático austríaco Joseph Eckhel.]]
O **semis** (voz latina; plural *semissis*; "metade dunha unidade") foi unha moeda da Antiga Roma de bronce, de tempos da República, con peso e valor equivalentes a medio ás ou seis onzas romanas ou *uncias*.

## Historia 
[esquerda|miniatura|200x200px|**Semis **de [bronce do ano 270 a. de C.]]
Emitido polo obradoiro monetario de Roma a partir do século III a. de C., o semis foi unha moeda de bronce inicialmente fundida e máis tarde xa cuñada, nada como equivalente da metade do ás libral (un ás que pesaba unha libra romana, ou 324 g). Cara a 250 a. de C., o ás someteuse a unha redución do seu peso, ao pasar a preto de 260 gramos, e, consecuentemente, tanto o semis como o resto dos submúltiplos sufriron unha diminución proporcional. A partir de aí, o peso da moeda de bronce continuou nun camiño descendente, especialmente durante a segunda guerra púnica, un período marcado pola inflación e pola aparición das moedas de prata (denario e sestercio), que acabaron por marxinar a moeda de bronce.

Malia estas importantes variacións sucesivas no seu peso, os motivos que caracterizaron os semis republicanos desta primeira época non variaron: Saturno no anverso e a tradicional proa dun barco no reverso, característica da moeda de bronce deste período. Ademais, estas moedas aparecen identificadas, a modo de marca de valor, por unha letra "S" ou por seis puntos, que representan as seis onzas (das doce que compuñan unha libra).

Logo dunha existencia esporádica durante o século II a. de C., as emisións do semis acabaron por deterse no ano 82 a. de C., cando pechou o obradoiro encargado das emisións romanas de bronce. A partir de aí, autorizáronse cuñaxes provinciais para uso local en Hispania e na Gallia Narbonensis, segundo o padrón imperial romano. que continuaron ata o século I d. de C. No ano 19 a. de C., a reforma monetaria de Augusto estableceu unha xerarquía dos valores en circulación, na que ten cabida novamente o semis, como pequena moeda, xa non de bronce, senón de cobre, destinada ao comercio local.

A emisión de semis cesou definitivamente durante o período de Adriano (117-138).
## Notas 
## Véxase tamén 
### Outros artigos 
* Moeda da Antiga Roma
*Moeda provincial romana
*Reforma monetaria de Augusto

### Bibliografía 
*Alfaro Asins, C. et al. *Diccionario de numismática*. Ministerio de Cultura. Madrid, 2009. ISBN 978-84-8181-405-7
*Amandry, M. (dir). *Dictionaire de Numismatique*. París, 2001. ISBN 2-03-505076-6
*Burnett, Andrew. *Coinage in the Roman World*. Seaby. Londres, 1987. ISBN 978-0-900652-84-4
* Burnett, Andrew. *La Numismatique romaine, de la République au Haut-Empire.* Errance, París, 1991. ISBN 9782903442699
*Cohen, Henry. ''Description historique des monnaies frappées sous l'Empire romain*. MM. Rollin & Feuardent. 2ª edición. París, 1880-1892 (Tomo I: 1880. Tomo II: 1882. Tomo III: 1883. Tomo IV: 1884. Tomo V: 1885. Tomo VI: 1886. Tomo VII: 1888. Tomo VIII: 1892 (mais táboa de emperadores).
*Crawford, M. H. *Coinage and Money Under the Roman Republic*. University of California Press. Berkeley - Los Angeles. 1985. ISBN 0-520-05506-3
*Depeyrot, Georges. *La monnaie romaine : 211 av. J.-C. - 476 apr. J.-C*. Éditions Errance. 2006. ISBN 2877723305
*Mateu y Llopis, F. *Glosario hispánico de Numismática*. Barcelona, 1946.
* Melville Jones, J. R. *A Dictionary of Ancient Roman Coins*. Londres, 1990. ISBN 978-1852640262
*Sear, David R. *Roman coins and their values - The millennium edition*. I. Spink. Londres, 2000. ISBN 978-1902040356
*Sutherland, C. H. V. *Roman Coins*. Barrie and Jenkins. Londres, 1974. ISBN 0-214-66808-8

### Ligazóns externas 
* "Semis". En *CoinArchives*.
*"Semis ". En *Coinage of the Roman Republic Online. www.numismatics.org*
*Sistema monetario na República Romana
*Identificador de moedas da Antiga Roma
* *Digital Library Numis'' (bibliografía sobre numismática da Antiga Roma)
* La Bible des monnaies romaines de 313 à 476 ap. J.-C.